ຈີນຖືເບົາການປະທ້ວງ ຢ່າງກະຈັດກະຈາຍ ໃນວັນອາທິດວານນີ້
ສື່ທາງການຂອງຈີນ ສົມທຽບພວກປະທ້ວງ ໃສ່ກັບພວກຂໍທານຕາມຖະໜົນຫົນທາງ.
ບັນດາສື່ແຫ່ງລັດຂອງຈີນພາກັນຖືເບົາ ການປະທ້ວງທີ່ມີຂຶ້ນ ຢ່າງກະຈັດກະຈາຍ ໃນຫລາຍກວ່າສິບຫົວເມືອງໃນຈີນ ໂດຍສົມທຽບພວກປະທ້ວງໃສ່ກັບພວກຄົນຂໍທານຢູ່ຕາມ ຖະໜົນຫົນທາງ ແລະຢືນຢັດວ່າ ປະຊາຊົນໃຫ້ການສະໜັບ ສະໜຸນຕໍ່ການເອົາມາດຕະການຢ່າງແຂງແຮງຕໍ່ບຸກຄົນໃດ ກໍຕາມ ທີ່ພະຍາຍາມຈະປຸກປັ່ນໃຫ້ມີການລຸກຮືຂຶ້ນ ຄືກັນ ກັບທີ່ກໍາລັງລຸກລາມໄປທົ່ວພາກຕາເວັນອອກກາງນັ້ນ ໃນບົດວິຈານສະບັບນຶ່ງໃນວັນຈັນມື້ນີ້ ໜັງສືພິມ Global Times ຊຶ່ງເປັນໜັງສືພິມທີ່ພັກຄອມມີວນິດຄວບຄຸມ ກ່າວວ່າ ການປະທ້ວງໃນວັນອາທິດວານນີ້ທີ່ກຸງປັກກິງ ນະຄອນ ຊຽງໄຮ້ ແລະອີກ 11 ຫົວເມືອງນັ້ນ ເປັນພຽງສິນລະປະ ດ້ານການສະແດງເທົ່ານັ້ນ ແລະໂຕ້ແຍ້ງວ່າລັດຖະບານໄດ້ ຮັບການສະໜັບສະໜຸນຢ່າງກວ້າງຂວາງຈາກປະຊາຊົນ ແຕ່ກໍປາກົດວ່າ ທາງການບໍ່ຄ່ອຍແນ່ໃຈປານໃດໃນວັນອາທິດວານນີ້ ໂດຍໄດ້ລະດົມກໍາລັງຮັກສາຄວາມປອດໄພຫລາຍໝື່ນຄົນໄປປະຈໍາການຢູ່ຕາມສະຖານທີ່ປະທ້ວງແຫ່ງຕ່າງໆ ທີ່ມີການບອກໃຫ້ຮູ້ຜ່ານຂໍ້ຄວາມທາງຄອມພີວເຕີທີ່ມີຄົນນໍາອອກເຜີຍແຜ່ຢ່າງລຶກລັບນັ້ນ ບັນດາກຸ່ມສົ່ງເສີມສິດທິມະນຸດກ່າວວ່າ ຢ່າງນ້ອຍພວກນັກເຄື່ອນໄຫວທີ່ມີຊື່ສຽງແລະພວກຄັດຄ້ານລັດຖະບານຈໍານວນ 80 ຄົນໄດ້ຖືກຈັບກຸມ ຫລືບໍ່ກໍຖືກກັກໃຫ້ຢູ່ໃນບໍລິເວນບ້ານເຮືອນຂອງເຂົາເຈົ້າ ກ່ອນການປະທ້ວງທີ່ເອີ້ນວ່າ “ການປະຕິວັດດອກມະລິ” ຫລື Jasmine Revolution ນັ້ນ ຈໍານວນພວກຜູ້ຄົນທີ່ໄປຮ່ວມການປະທ້ວງຢູ່ໃນແຕ່ລະບ່ອນ ແມ່ນມີຕັ້ງແຕ່ຫລາຍສິບຄົນ ໄປຫາ 200-300 ຄົນ ພ້ອມກັບພວກທີ່ໄປເບິ່ງໃນຈໍານວນເກືອບເທົ່າໆກັນ ພວກປະທ້ວງ ພາກັນທໍາການຮ້ອງໂຮຄໍາຮຽກຮ້ອງ ຂໍບ່ອນພັກພາອາໄສ ຄວາມຍຸຕິທໍາ ເສລີພາບແລະປະ ຊາທິປະໄຕ ຢ່າງນ້ອຍມີ 2 ຄົນ ຖືກຈັບໃນກຸງປັກກິງ ແລະອີກ 3 ຄົນໃນນະຄອນຊຽງໄຮ້